**Kiegészítő tájékoztatás és pontosítás „Kerékpáros szervizpontok létesítése Józsefvárosban” tárgyú ajánlattételi felhívás műszaki leírásában**

**2025.09.24.**

Az ajánlattételi felhívás 5. sz. mellékletét (Műszaki leírás) az alábbiak szerint pontosítottuk: a felszereltségi követelmények szerszámai között a csőkulcs tévedésből szerepelt, így azt kivettük a leírásból.

**Műszaki leírás**

2 db vandálbiztos kerékpáros szervizoszlop telepítése előre egyeztetett Józsefvárosi közterületeken.

**Jellemzők és felszereltség**

A szervizoszlopok a hét minden napján elérhetőek legyenek, kiegészítve a hagyományos kerékpárszervizek és -üzletek szolgáltatásait.

Minimum felszereltségi követelmény:

* **Szerszámok:** lapos- és csillag csavarhúzók, imbuszkulcs-készlet, Torx-készlet, csillag-villáskulcsok (8x10 mm és 13x15 mm), állítható villáskulcs, küllőkulcs, gumileszedő szerszámok (3 db), láncszem kiszedő szerszám. A szerszámokat az oszlophoz hosszú, vékony acélsodronnyal kell rögzíteni, hogy a kerékpár legtávolabbi pontjain is kényelmesen használhatók legyenek.
* **Pumpa:** Nyomásmérővel ellátott műhelypumpa, amely autó- és presta szelepekhez egyaránt használható. A pumpa tömlője elég hosszú legyen ahhoz, hogy mindkét kerékhez kényelmesen elérjen.
* **Kerékpártartó konzol:** Az oszlop tetején található tartókonzolra a nyeregcsőnél fogva felakasztható a kerékpár. Ez lehetővé teszi a biztonságos rögzítést a szervizelés idejére, elkerülve a kerékpár sérülését, és mindkét kéz szabaddá tételével kényelmesen elvégezhetők a feladatok, mint például a váltó- vagy fékbeállítás, illetve a defektjavítás. A rögzített kerékpáron a pedált kézzel lehet tekerni.

**Elhelyezés és kialakítás**

Vandálbiztos kivitelben, acél alapanyagból, porfestett felületkezeléssel, Józsefváros alábbi közterületein.

|  |  |
| --- | --- |
| **#** | **Közterület** |
| 1 | Déri Miksa utca |
| 2 | Kálvária tér |

A pontos helyszínt a kivitelezővel együtt történő helyszíni bejárás során a Megrendelő képviselője jelöli ki.